ddrg/super_eurlex huggingface dataset:
ΓΡΑΠΤΗ ΕΡΩΤΗΣΗ E-1264/96 υποβολή: James Moorhouse (PPE) προς το (30 Μαΐου 1996)

Θέμα: Περιλήψεις των συνεδριάσεων του Ευρωπαϊκού Συμβουλίου (αρχηγών κρατών και κυβερνήσεων)

Στην απάντηση με ημερομηνία 15 Ιανουαρίου 1996 που παρέσχε στη γραπτή μου ερώτηση Ε-2482/95 της 13ης Σεπτεμβρίου 1995 ((EE C 66, 4.3.1996, σελ. 14. )) με θέμα το εάν υπάρχουν ή δεν υπάρχουν συνοπτικά πρακτικά των συνεδριάσεων του Ευρωπαϊκού Συμβουλίου το Συμβούλιο δήλωνε ότι:

1) «δεν γίνονται περιλήψεις των παρεμβάσεων κατά τις συνόδους του Ευρωπαϊκού Συμβουλίου»,

2) «λαμβάνονται μόνον χειρόγραφες σημειώσεις από υπαλλήλους της Γενικής Γραμματείας του Συμβουλίου που είναι παρόντες στην αίθουσα» και

3) «οι σημειώσεις, που χρησιμοποιούνται για να βοηθηθεί η Προεδρία του Ευρωπαϊκού Συμβουλίου στη σύνταξη των συμπερασμάτων της, δεν δακτυλογραφούνται και δεν διατηρούνται».

Υπό το φως της ως άνω απαντήσεως θα μπορούσε τo Συμβούλιο τώρα να εξηγήσει πώς και γιατί είναι δυνατόν να έχω στην κατοχή μου συνοπτικό έγγραφο συνεδριάσεως του Ευρωπαϊκού Συμβουλίου το οποίο εκτείνεται σε εβδομήντα περίπου δακτυλογραφημένες Α4 σελίδες και καταγράφει σε γαλλική και αγγλική γλώσσα όλες τις διαδοχικές παρεμβάσεις των διαφόρων αρχηγών κράτους και κυβερνήσεως ως επίσης και του Προέδρου της Επιτροπής στη συγκεκριμένη συνάντηση;

Δεδομένου ότι είναι άκρως απίθανο κάποιος αρχηγός κράτους ή κυβερνήσεως, ή ακόμη ένας υπουργός εξωτερικών, να κρατεί σημειώσεις που καλύπτουν εβδομήντα σελίδες σε περισσότερες της μιάς γλώσσες, θα ήθελε το Συμβούλιο να επιβεβαιώσει ότι το εν λόγω κείμενο πρέπει να έχει συνταχθεί από κάποια κεντρική αρχή, τη Γραμματεία του Συμβουλίου ή την Προεδρία;

Θα ήθελε το Συμβούλιο να εξηγήσει γιατί συνοπτικά έγγραφα του είδους αυτού συντάσσονται μετά τη διεξαγωγή εκάστης συναντήσεως του Ευρωπαϊκού Συμβουλίου, όπως φαίνεται να αποδεικνύει το στοιχείο που έχω στην κατοχή μου, μόνο και μόνο για να πεταχθούν το ενωρίτερο δυνατόν, όπως φαίνεται να αφήνει να εννοηθεί η απάντηση που παρέσχε;

Θα μπορούσε το Συμβούλιο να δηλώσει - όπως είχε ζητηθεί και στην προηγουμένη μου ερώτηση και δεν απαντήθηκε - εάν θα θεωρήσει ότι η άνευ αδείας δημοσίευση αυτού του εγγράφου από έναν τρίτο, όπως εγώ, παραβιάζει κάποιον νόμο, ευρωπαϊκό ή κράτους μέλους; Εάν ναι, ποίον;

Απάντηση (14 Οκτωβρίου 1996)

Το Συμβούλιο επιβεβαιώνει την απάντηση που έδωσε στον αξιότιμο κ. Βουλευτή στις 15 Ιανουαρίου 1996: δεν συντάσσονται πρακτικά των συνεδριάσεων που γίνονται κατά τις συνόδους του Ευρωπαϊκού Συμβουλίου ούτε για λογαριασμό του Συμβουλίου ούτε από τον Γενικό Γραμματέα του.

Κατά τις συνόδους του Ευρωπαϊκού Συμβουλίου, προβλέπονται εσωτερικοί μηχανισμοί ώστε οι εθνικές αντιπροσωπίες και η Επιτροπή να ενημερώνονται τακτικά για τη διεξαγωγή των εργασιών.

Σε περίπτωση που έχουν καταρτιστεί έγγραφα με βάση αυτές τις πληροφορίες, δεν πρόκειται για έγγραφα του Συμβουλίου και, κατά συνέπεια, το Συμβούλιο δεν μπορεί να εκφέρει γνώμη για τις προϋποθέσεις ή τις συνέπειες της δημοσίευσής τους.
ΓΡΑΠΤΗ ΕΡΩΤΗΣΗ E-1749/96 υποβολή: Michl Ebner (PPE) προς την Επιτροπή (3 Iουλίου 1996)

Θέμα: Αποκέντρωση και οργάνωση σε ομοσπονδιακό επίπεδο της πολιτικής άμυνας και της οργάνωσης πρώτων βοηθειών σε περίπτωση φυσικών καταστροφών.

Λαμβάνοντας υπόψη ότι στα κράτη της Ευρωπαϊκής Ένωσης δεν υπάρχει ακόμη ενιαία οργάνωση στον τομέα της πολιτικής άμυνας και της προστασίας από τις καταστροφές,

λαμβάνοντας υπόψη ότι η προστασία από τις καταστροφές λαμβάνει όλο και σημαντικότερο ρόλο, επειδή η σύγχρονη κοινωνία και η δημιουργία κατοικιών σε επικίνδυνες ζώνες επιβαρύνουν τους κινδύνους από φυσικές καταστροφές.

Μπορεί η Επιτροπή να αναφέρει εάν υπάρχουν πρωτοβουλίες υπό εκπόνηση για τη δημιουργία μιας οργάνωσης βοηθειών σε περίπτωση καταστροφών.

Δεν πιστεύει η Επιτροπή ότι η εν λόγω οργάνωση πρώτων βοηθειών θα έπρεπε να δημιουργηθεί μέσω των τοπικών φορέων και των διοικήσεων των περιφερειών καθώς και των ομοσπονδιακών κρατών;

Απάντηση της κας Bjerregaard εξ ονόματος της Επιτροπής (26 Ioυλίου 1996)

Το 1985, μία πρώτη διυπουργική συνάντηση έθεσε τα θεμέλια της κοινοτικής συνεργασίας σε θέματα πολιτικής προστασίας. Έκτοτε, έχουν θεσπιστεί έξι μεικτά ψηφίσματα τα οποία και αποτελούν τη βάση της εν λόγω συνεργασίας.

Οι στόχοι της κοινοτικής συνεργασίας συνίστανται, αφενός, στην στήριξη και πλαισίωση των προσπαθειών που αναλαμβάνονται σε εθνικό, περιφερειακό και τοπικό επίπεδο για την πρόληψη των καταστροφών, την προπαρασκευή των ατόμων και φορέων που συμμετέχουν στην πολιτική προστασία και την παρέμβαση σε περίπτωση καταστροφών, και αφετέρου στη δημιουργία ενός πλαισίου που θα επιτρέψει, σε περίπτωση ανάγκης, μια αποτελεσματική και ταχεία συνεργασία μεταξύ των κρατών μελών.

Σημειωτέον επίσης ότι η εν λόγω συνεργασία φέρει έκδηλα τη σφραγίδα της αρχής της επικουρικότητας. Πράγματι, προωθήθηκαν οι δράσεις στις οποίες η κοινοτική διάσταση προσδίδει προστιθέμενη αξία, και αυτές των οποίων η μέγιστη αποδοτικότητα επιτυγχάνεται μόνο σε κοινοτικό επίπεδο.
ΓΡΑΠΤΗ ΕΡΩΤΗΣΗ E-1188/96 υποβολή: Glenys Kinnock (PSE) προς την Επιτροπή (15 Μαΐου 1996)

Θέμα: Χρηματοδότηση από την Ευρωπαϊκή Ένωση σε οργανώσεις που εργάζονται στη Μεσημβρινή Αφρική

Θα μπορούσε μήπως η Επιτροπή να αναφέρει ποιές οργανώσεις χρηματοδοτούνται από την ΕΕ για την προώθηση κατανοήσεως των ζητημάτων της Μεσημρινής Αφρικής στα κράτη μέλη; Ποιές είναι οι οργανώσεις που διοργανώνουν διασκέψεις, βοηθούν και ελέγχουν τη διεξαγωγή των εκλογών σε κράτη της Νότιας Αφρικής και πόσα είναι συνολικά τα κονδύλια που λαμβάνει από την Επιτροπή η κάθε μία εκ των ως άνω οργανώσεων;

Aπάντηση του κ. Pinheiro, εξ ονόματος της Επιτροπής (11 Ιουλίου 1996)

Οι οργανώσεις που χρηματοδοτούνται από τον προϋπολογισμό της Κοινότητας από το 1994 είναι: STD Afrika Kontakt 7 η Ολλανδική επιτροπή για τη Νότιο Αφρική (3 ενέργειες) 7 Zimbabwe Trust, World Wildlife fund, Bureau Europιen pour la conservation et le dιveloppement 7 Association of European parlamentarians for Southern Africa (AWEPA), Consiglio Internazionale per gli refugiati, Conselho Portuguιs para os refugiados 7 Vluchtelingenwerk Nederland 7 Dritte Welt Haus, Bielefeld 7 Mιdecins sans frontiιres 7 Koordinierungskreis Mozambik 7 AWEPA (3 ενέργειες) 7 και το ευρωπαϊκό δίκτυο για πληροφόρηση και δράση στη Νότιο Αφρική.

Οι οργανώσεις που διοργανώνουν τις διασκέψεις και την παρακολούθηση των εκλογών στα κράτη της νοτίου Αφρικής και χρηματοδοτήθηκαν από τον κοινοτικό προϋπολογισμό είναι η AWEPA και το African European Institute (AEI). H Gesellschaft fόr technische Zusammenarbeit ήταν η οργάνωση εφαρμογής που ασχολήθηκε με τη διεύθυνση των αποστολών παρατηρητών της Κοινότητας, το 1994, για την εκλογική διαδικασία στη Μοζαμβίκη. Η συνολική χρηματοδότηση για το AWEPA/ΑΕΙ το 1995 και το 1996 ήταν 1,62 εκατ. ECU, που κατανέμονται ως εξής:

1995:

Σειρά διασκέψεων, σεμινάρια και εργαστήρια στην Ευρώπη και στη Νότιο Αφρική 400.000 ECU

Μοζαμβίκη: κατάρτιση βουλευτών και προσωπικού στο νομοθετικό τους ρόλο 625.000 ECU

1996:

Ανγκόλα πρόγραμμα δραστηριοτήτων σχετικά με την ειρηνευτική διαδιασία 600.000 ECU
ΓΡΑΠΤΗ ΕΡΩΤΗΣΗ E-0953/96 υποβολή: Viviane Reding (PPE) προς την Επιτροπή (26 Απριλίου 1996)

Θέμα: Καταπολέμηση του οικονομικού εγκλήματος

Κατά την 35η σύνοδό της, την 22α Σεπτεμβρίου 1995, η Επιτροπή της Ενώσεως Οικονομικών Υπαλλήλων Ευρώπης διαπίστωσε ότι στον τομέα των άμεσων φόρων «απουσιάζει προφανώς σε όλες τις χώρες η πολιτική βούληση για την αποτελεσματική καταπολέμηση του οικονομικού εγκλήματος και της παραοικονομίας».

Ποιά μέτρα σχεδιάζονται για την αποτελεσματική αντιμετώπιση της απαράδεκτης αυτής καταστάσεως;

Απάντηση του κ. Monti εξ ονόματος της Επιτροπής (6 Ιουνίου 1996)

Το οικονομικό έγκλημα και η παραοικονομία καταλήγουν γενικά στην απάτη στον τομέα της άμεσης φορολογίας και κυρίως της φορολογίας των εισοδημάτων.

Όσον αφορά την άμεση φορολογία, η Επιτροπή επισημαίνει ότι το θέμα αυτό υπάγεται στην αρμοδιότητα των κρατών μελών και ως εκ τούτου η καταπολέμηση της φορολογικής απάτης αποτελεί κυρίως μέριμνα των εθνικών φορολογικών διοικήσεων.

Η Επιτροπή επισημαίνει ωστόσο ότι πρόσφατα επέστησε την προσοχή των κρατών μελών σε ένα έγγραφο ((«Η φορολογία στην Ευρωπαϊκή Ένωση» - εγγρ. SEC (96) 487 τελικό. )) που συζήτησαν οι υπουργοί οικονομικών στις 13 Απριλίου στη Βερόνα, σχετικά με την ανάγκη να καταπολεμηθεί η διαρροή φορολογικών εσόδων που οφείλεται στην ανάπτυξη της παραοικονομίας.

Όσον αφορά τα νομοθετικά μέτρα που πρέπει να ληφθούν σε επίπεδο Κοινότητας και τα οποία είναι απαραίτητα για την καταπολέμηση της διεθνούς φορολογικής απάτης, η Επιτροπή υπενθυμίζει ότι το Συμβούλιο το 1977 εξέδωσε οδηγία σχετικά με την αμοιβαία υποστήριξη των αρμοδίων αρχών των κρατών μελών στον τομέα της άμεσης φορολογίας ((ΕΕ L 336 της 27.12.1977. )). Σύμφωνα με τις διατάξεις της εν λόγω οδηγίας, τα κράτη μέλη είναι σε θέση να αποκτήσουν από τα άλλα κράτη μέλη όλες τις πληροφορίες που μπορούν να τους επιτρέψουν να υπολογίσουν επακριβώς τους φόρους επί του εισοδήματος και της περιουσίας.

Η Επιτροπή σε συνεργασία με τα κράτη μέλη εξετάζει σήμερα τις δυνατότητες να ενισχυθεί η ανταλλαγή αυτή πληροφοριών προκειμένου να καταπολεμηθεί αποτελεσματικότερα η φορολογική απάτη.

Άλλος τομέας που είναι ιδιαίτερα ευαίσθητος από άποψη φορολόγικής απάτης, στον οποίο, κατά τη γνώμη της Επιτροπής, απαιτείται η λήψη μέτρων σε επίπεδο Κοινότητας, είναι η φορολόγηση των τόκων επί των χρηματικών τοποθετήσεων. Με την πλήρη ελευθέρωση της διακίνησης κεφαλαίων εντός της Κοινότητας, έχει αυξηθεί ο κίνδυνος να μη δηλώνονται τα εισοδήματα που προέρχονται από κεφάλαια του τύπου αυτού.

Για τον λόγο αυτόν η Επιτροπή πρότεινε το 1989 μία οδηγία που θεσπίζει ένα κοινό καθεστώς παρακράτησης φόρου στην πηγή ως προς τους τόκους ((ΕΕ C 141 της 7.6.1989. )). Σε κάθε περίπτωση, παρά τις διάφορες συζητήσεις, από τις οποίες οι πλέον πρόσφατες πραγματοποιήθηκαν κατά τη διάρκεια της γερματικής προεδρίας το 1994, το Συμβούλιο δεν έχει ακόμη καταλήξει σε συμφωνία.
ΓΡΑΠΤΗ ΕΡΩΤΗΣΗ E-1309/96 υποβολή: Nuala Ahern (V) προς την Επιτροπή (3 Iουνίου 1996)

Θέμα: Κατασκευή ξενοδοχείου σε παλαιό νεκροταφείο

Η κυβέρνηση της Γαλλικής Πολυνησίας έδωσε την άδεια στην ξενοδοχειακή επιχείρηση Rivnac, θυγατρική της γαλλικής «Lyonnaise des Eaux Dumez» για την κατασκευή ξενοδοχείου δυναμικού 350 δωματίων σε περιοχή που ευρίσκεται 15 χιλ. περίπου στα δυτικά της Papeete, στην Ταϊτή.

Προτίθεται η Επιτροπή να εξετάσει εάν υφίσταται, στη συγκεκριμένη περίπτωση, παραβίαση της Ευρωπαϊκής Σύμβασης για τα δικαιώματα του ανθρώπου, και κυρίως των άρθρων της 8, 13 και 14, εφ' όσον πρόκειται για περιοχή όπου ευρίσκεται παλαιό νεκροταφίο; Η νομοθεσία της Μητροπόλεως και ιδιαίτερα ο κώδικας των Κοινοτήτων στην Γαλλική Πολυνησία αναφέρει ότι πριν απ' οποιαδήποτε εκταφή είναι απαραίτητη η σύμφωνη γνώμη των οικογενειών (ή των απογόνων);

Απάντηση του κ. Pinheiro, εξ ονόματος της Επιτροπής (5 Ιουλίου 1996)

Η Επιτροπή δεν είναι κατά κανένα τρόπο αναμεμειγμένη, μέσω των αναπτυξιακών προγραμμάτων που χρηματοδοτούνται από το Ευρωπαϊκό Ταμείο Ανάπτυξης στην γαλλική Πολυνησία, στην ανάπτυξη του ξενοδοχειακού χώρου στο Rivnac από την Mιridien sa, η οποία ανήκει στην Granada Group plc.

Απ' ό,τι μπορεί να επιβεβαιώσει η Επιτροπή, ελήφθη η συναίνεση των οικογενειών (των απογόνων) για την εκταφή.

Πάντως δεν εναπόκειται στην Επιτροπή να αποφανθεί σχετικά με ενδεχόμενη παράβαση των άρθρων της ευρωπαϊκής σύμβασης για τα δικαιώματα του ανθρώπου, τα οποία ανέφερε το Αξιότιμο Μέλος του Κοινοβουλίου. Εξάλλου, για να γίνει αποδεκτή μία έρευνα από την Ευρωπαϊκή Επιτροπή για τα δικαιώματα του ανθρώπου, είναι αναγκαίο να έχουν εξαντληθεί προηγουμένως όλα τα ένδικα μέσα.
ΓΡΑΠΤΗ ΕΡΩΤΗΣΗ E-1618/96 υποβολή: Richard Howitt (PSE) προς την Επιτροπή (24 Iουνίου 1996)

Θέμα: Βοήθεια υπό όρους προς τη Λατινική Αμερική

Ποίο ποσοστό της βοήθειας από την ΕΕ προς τη Λατινική Αμερική πέρσι έχει ως όρο τη σύναψη εμπορικών συμβάσεων προς στήριξη των εμπορικών ανταλλαγών ανάμεσα στην περιοχή αυτή και την Ένωση πέρσι και πώς συγκρίνεται τούτο με το ποσοστό και το συνολικό επίπεδο προ πενταετίας;

Ποίες κατευθυντήριες γραμμές πολιτικής και συμφωνίες ακολουθεί η Επιτροπή επί του θέματος;

Απάντηση του κ. Marin, εξ ονόματος της Επιτροπής (18 Ιουλίου 1996)

Λόγω του στόχου της, η βοήθεια για την ανάπτυξη που προορίζεται για τη Λατινική Αμερική και διευθύνεται από την Επιτροπή, είναι ανεξάρτητη από τη σύναψη εμπορικών συμβάσεων. Όπως το δείχνει η ονομασία της, η βοήθεια για την ανάπτυξη αφορά, κατ'αρχάς, την υποστήριξη των φτωχότερων πληθυσμών, σύμφωνα με τον κανονισμό (ΕΟΚ) αριθ. 443/92 για την χρηματοδοτική και τεχνική βοήθεια και την οικονομική συνεργασία με τις αναπτυσσόμενες χώρες της Λατινικής Αμερικής και της Ασίας ((ΕΕ L 52, της 27.2.1992. )).

Ωστόσο, η Κοινότητα υποστηρίζει επίσης την ενίσχυση των δυνατοτήτων για εμπορικές συναλλαγές και προωθεί την κοινή δέσμευση για να βελτιώσει την διεθνή ανταγωνιστικότητα των χωρών της Λατινικής Αμερικής. Στο πλαίσιο αυτό, η Επιτροπή θέτει σε εφαρμογή σειρά μέτρων που ευνοούν την ανάπτυξη του εμπορίου και των επενδύσεων προς τις δύο κατευθύνσεις, για να βελτιώσει την διαφοροποίηση και τον εκσυγχρονισμό των οικονομιών των χωρών της Λατινικής Αμερικής.

Η Επιτροπή πραγματοποίησε πολυάριθμες ενέργειες για να διευκολύνει τις λατινο-αμερικανικές εξαγωγές στο κοινοτικό έδαφος, με τη χορήγηση κυρίως παραχωρήσεων για τα βιομηχανικά, τροπικά και γεωργικά προϊόντα μέσω του συστήματος γενικευμένων προτιμήσεων (ΣΓΠ) και την απαλλαγή από δασμούς ορισμένων γεωργικών προϊόντων μεγάλης σημασίας στο πλαίσιο της κοινής γεωργικής πολιτικής (ΚΓΠ).

Οι εμπορικές σχέσεις μεταξύ της Κοινότητας και των εξωτερικών της εταίρων διέπονται από τους κανόνες της Διεθνούς Οργάνωσης Εμπορίου.
ΓΡΑΠΤΗ ΕΡΩΤΗΣΗ E-0700/96 υποβολή: Josι Valverde Lσpez (PPE) προς την Επιτροπή (26 Μαρτίου 1996)

Θέμα: Ενισχύσεις για την κατασκευή εγκαταστάσεων αφαλάτωσης στην Ανδαλουσία

Η μεγάλη ξηρασία που έχει πλήξει την Ανδαλουσία τα τελευταία χρόνια, και λόγω της οποίας το 60% του πληθυσμού υποχρεώθηκε να δεχτεί έντονες περικοπές στην κατανάλωση νερού για οικιακή χρήση, οδήγησε τις ισπανικές αρχές να προγραμματίσουν την κατασκευή εγκαταστάσεων αφαλάτωσης στη Σεβίλη, στο Καντίζ, στην Κόστα ντελ Σολ και στην Αλμερία.

Έγινε πρόταση να χρησιμοποιηθούν για την υλοποίηση των επενδύσεων αυτών ενισχύσεις από τα διαρθρωτικά ταμεία και το Ταμείο συνοχής.

Είναι σε θέση η Επιτροπή να με πληροφορήσει αν τα προγράμματα αυτά εγκρίθηκαν ή είναι υπό έγκριση;

Απάντηση της κ. Wulf-Mathies εξ ονόματος της Επιτροπής (19 Απριλίου 1996)

Η Επιτροπή έχει επίγνωση των οξυμμένων προβλημάτων που δημιουργεί η ανομβρία, ιδίως στην Ανδαλουσία. Η βελτίωση της διαχείρισης των υδατικών πόρων, στην οποία σε ορισμένες περιπτώσεις συμβάλλουν τα έργα αφαλάτωσης, συνιστά υπάυτή την έννοια προτεραιότητα του Ταμείου Συνοχής.

Οι ισπανικές αρχές είχαν εκδηλώσει την πρόθεσή τους να υποβάλουν τα έργα αφαλάτωσης προς το τέλος του Μαρτίου του τρέχοντος έτους με στόχο τη συγχρηματοδότησή τους από το Ταμείο Συνοχής. Παρά ταύτα, δεν έχει ακόμα υποβληθεί κανένα έργο της εμβέλειας αυτής.
ΓΡΑΠΤΗ ΕΡΩΤΗΣΗ E-0784/96 υποβολή: Amedeo Amadeo (NI) προς την Επιτροπή (1 Απριλίου 1996)

Θέμα: Συντονισμός των πολιτικών έρευνας και τεχνολογικής ανάπτυξης

Υπάρχει μία ανακοίνωση της Επιτροπής με τίτλο « Έρευνα και τεχνολογική ανάπτυξη: - υλοποίηση του συντονισμού μέσω συνεργασίας»COM 94/438 τελ.), που παρουσιάστηκε στις 19 Οκτωβρίου 1994.

Στην ανακοίνωση αυτή η Επιτροπή, αναγνωρίζοντας την έλλειψη μέσων που έχουν παρασχεθεί στα προγράμματα έρευνας και τεχνολογικής ανάπτυξης της Ένωσης καθώς και τον κατακερματισμό τους στα διάφορα επίπεδα λήψης αποφάσεων, επισημαίνει την ανάγκη μεγαλύτερου συντονισμού των προγραμμάτων αυτών εις τρόπον ώστε να μειωθούν οι αρνητικές συνέπειες του κατακερματισμού και να ενισχυθεί η επίδραση και αποτελεσματικότητα των προγραμμάτων.

Λαμβάνοντας γνώση τούτου ζητείται από την Επιτροπή μία ταχεία εφαρμογή μιας συστηματικής ανταλλαγής πληροφοριών σχετικά με τις δραστηριότητες έρευνας και τεχνολογικής ανάπτυξης στην Ένωση.

Το εν λόγω σύστημα προληπτικής ενημέρωσης μεταξύ των κρατών μελών συγκεκριμενοποιείται σε ένα δίκτυο τραπεζών δεδομένων ανοικτών και απλής πρόσβασης που θα αφορούν προγράμματα εθνικών πρωτοβουλιών όσον αφορά την έρευνα και την καινοτομία. Ο προσδιορισμός της εν λόγω στρατηγικής πρέπει να ανατεθεί στα Συμβούλια έρευνας και βιομηχανίας αποτελούμενα εν μέρει από μέλη της CREST που θα την υλοποιήσουν σε πλαίσιο συναπόφασης με το Ευρωπαϊκό Κοινοβούλιο βάση των αρχών αποτελεσματικότητας και μέγιστης διαφανείας των εργασιών.

Απάντηση της κ. Cresson εξ ονόματος της Επιτροπής (22 Μαΐου 1996)

Σε συμφωνία με το ψήφισμα του Κοινοβουλίου της 15ης Ιουνίου 1995 ((ΕΕ C 166 της 3.7.1995. )) σχετικά με το συντονισμό των πολιτικών έρευνας και τεχνολογικής ανάπτυξης (ΕΤΑ), η Επιτροπή οργάνωσε σύστημα ανταλλαγής πληροφοριών για τις εθνικές δραστηριότητες ΕΤΑ μέσω επιτροπών ad hoc, αποτελούμενων από υπευθύνους των κρατών μελών. Το σύστημα επικεντρώνεται στους τομείς ΕΤΑ που χρήζουν αυξημένου συντονισμού και επιτρέπει την έγκαιρη γνωστοποίηση των πρωτοβουλιών και δραστηριοτήτων που δρομολογούν τα κράτη μέλη.

Οι επιτροπές ad hoc θα υποβάλουν ετήσια έκθεση στην Επιτροπή Επιστημονικής και Τεχνικής Έρευνας (CREST) η οποία θα μπορεί να εκδώσει, βάσει της έκθεσης, συστάσεις όσον αφορά τόσο τον καθορισμό των στρατηγικών προτεραιοτήτων της κοινοτικής πολιτικής ΕΤΑ όσο και των μελλοντικών προσανατολισμών της ανταλλαγής πληροφοριών για τις εθνικές δραστηριότητες. Το Κοινοβούλιο θα ενημερώνεται για την πρόοδο των εργασιών.
ΓΡΑΠΤΗ ΕΡΩΤΗΣΗ E-1836/96 υποβολή: James Provan (PPE) προς την Επιτροπή (5 Iουλίου 1996)

Θέμα: Σύγκλιση της εμπορικής νομοθεσίας της ΕΕ και της ΠΟΕ

Έχοντας υπόψη την απόφαση της ΠΟΕ, σύμφωνα με την οποία μολονότι ένα εμπορικό μέτρο δεν χρειάζεται οπωσδήποτε ούτε αποτελεί ουσιαστικό στοιχείο για τη διατήρηση εξαντλήσιμου φυσικού πόρου, οφείλει να «αποσκοπεί κατά βάση» σε μιά τέτοια διατήρηση, όπως στην πρόσφατη περίπτωση της βενζίνης μεταξύ ΗΠΑ και Βενεζουέλας, μπορεί μήπως η Επιτροπή να αναφέρει κατά πόσον υφίσταται παρόμοια ρύθμιση στη νομοθεσία της ΕΕ και, εάν όχι, υπάρχει άλλη παρεμφερής;

Απάντηση του κ. Santer εξ ονόματος της Επιτροπής (23 Ιουλίου 1996)

Αν και υπάρχει κάποιος παραλληλισμός ανάμεσα στις γενικές εξαιρέσεις της Γενικής Συμφωνίας Δασμών και Εμπορίου όπως ορίζεται στο άρθρο ΧΧ της συμφωνίας αυτής και στις εξαιρέσεις του άρθρου 36 της Συνθήκης ΕΚ, δεν υπάρχει κανένα άμεσο ισοδύναμο στο άρθρο 36 για την εξαίρεση που αφορά «τα μέτρα σχετικά με τη διατήρηση των εξαντλήσιμων φυσικών πόρων...» του άρθρου ΧΧ (ζ) της GATT. Εκτός από τις εξαιρέσεις του άρθρου 36, το Δικαστήριο, με βάση την απόφασή του για την υπόθεση 120/78 (Cassis de Dijon) ((Συλλογή της νομολογίας του Δικαστηρίου 1979, σελ. 649. )) έχει αναπτύξει μια αρχή, σύμφωνα με την οποία τα κράτη μέλη, στις συγκεκριμένες περιπτώσεις, μπορούν να λαμβάνουν μέτρα βάσει των «επιτακτικών απαιτήσεων» που αφορούν μεταξύ άλλων την προστασία του περιβάλλοντος. Οι εξαιρέσεις αυτές σε σχέση με τις «επιτακτικές απαιτήσεις» για την προστασία του περιβάλλοντος προσεγγίζουν πάρα πολύ τις εξαιρέσεις του άρθρου ΧΧ (ζ) της GATT.

Ωστόσο, πρέπει γενικά να είναι κανείς εξαιρετικά επιφυλακτικός όσον αφορά τους παραλληλισμούς μεταξύ των εξαιρέσεων της Συνθήκης ΕΚ, είτε περιλαμβάνονται στην ίδια τη Συνθήκη είτε απορρέουν από την νομολογία του Δικαστηρίου, και των εξαιρέσεων της GATT. Οι εξαιρέσεις αυτές είναι διαφορετικές όσον αφορά το πεδίο εφαρμογής τους. Το άρθρο 36 αφορά μόνο την απαγόρευση ποσοτικών περιορισμών και μέτρων ισοδυνάμου αποτελέσματος, ενώ το άρθρο ΧΧ αφορά τη GATT στο σύνολό της. Το πλαίσιο αναφοράς - μια συνθήκη τελωνειακής ένωσης και μια ενιαία αγορά έναντι μιας συμφωνίας γενικού εμπορίου - είναι τελείως διαφορετικό, και προφανώς η νομολογία του Ευρωπαϊκού Δικαστηρίου είναι πιο αναπτυγμένη από τις σχετικά ελάχιστες αποφάσεις και συστάσεις των επιτροπών της GATT καθώς και τη μοναδική απόφαση του εφετικού σώματος μέχρι στιγμής. Επιπλέον, είναι προφανές ότι οι διαπραγματευτές της συμφωνίας του Μαρακές δεν είχαν την πρόθεση να δημιουργήσουν μια παγκόσμια εσωτερική αγορά με μια μονοκονδυλιά. Προς το παρόν, η μέριμνα για το θέμα που θίγεται στην ερώτηση του αξιότιμου κοινοβουλευτικού μέλους είναι προτιμότερο να αφεθεί κατά κύριο λόγο στην πανεπιστημιακή έρευνα.
ΓΡΑΠΤΗ ΕΡΩΤΗΣΗ P-1868/96 υποβολή: Fernando Fernαndez Martνn (PPE) προς την Επιτροπή (28 Iουνίου 1996)

Θέμα: Απάτη έναντι των κοινοτικών κανόνων που διέπουν την ΚΟΑ στον τομέα της μπανάνας

Είναι δημοσίως γνωστό ότι σε ορισμένα λιμάνια της Βόρειας Ευρώπης το πακέτο της εισαγόμενης μπανάνας υπολογίζεται επισήμως ότι ζυγίζει 18,11 χιλιόγραμμα, ενώ το πραγματικό βάρος κυμαίνεται από 19 έως 20 χιλιόγραμμα. Ο υπογράφων διαθέτει στοιχεία ότι ορισμένα κοινοτικά όργανα έχουν λάβει γνώση αυτής της πρακτικής, τουλάχιστον όσον αφορά τις εκτιμήσεις του βάρους των εισαγομένων ποσοστήτων μπανάνας στην κοινοτική αγορά, συνεπάγοντας υπέρβαση περίπου της τάξεως των 100.000 τόννων ετησίως, πράγμα που παραβιάζει σαφώς τον κανονισμό 101/93 ((ΕΕ L 47 της 25.2.1993, σελ. 1 )), δοθέντος ότι η πρόσθετη αυτή ποιότητα δεν καταγράφεται από τις τελωνειακές υπηρεσίες.

Γνωρίζουμε, εξάλλου, ότι η Επιτροπή έχει μελετήσει το θέμα και επρόκειτο να εκδώσει έκθεση σχετικά με την εν λόγω πρακτική, η οποία σαφώς δημιουργεί μια κάποια στρέβλωση στην αγορά μπανάνας.

Έχει ολοκληρώσει η Επιτροπή την εκπόνηση έκθεσης και πότε προτίθεται να τα ανακοινώσει;

Ποιά μέτρα έχει λάβει ή προτίθεται να λάβει ώστε να αποφευχθεί η πρακτική αυτή που, σε τελική ανάγκη, συνιστά απάτη έναντι του κοινοτικών κανόνων;

Τέλος, ποιά μέτρα ελέγχου του βάρους του πακέτου της εισαγόμενης μπανάνας προτίθεται να θέσει σε εφαρμογή ώστε να αρθεί η εν λόγω ανωμαλία;

Απάντηση του κ. Fischler εξ ονόματος της Επιτροπής (23 Ιουλίου 1996)

Όπως πολύ σωστά αναφέρει το Αξιότιμο Μέλος του Κοινοβουλίου, η Επιτροπή έχει επιληφθεί του προβλήματος της μεταχείρισης των δηλώσεων εισαγωγής μπανάνας. Διενήργησε έρευνα στα κράτη μέλη.

Σε ορισμένα κράτη μέλη, οι εισαγωγείς συνεχίζουν να αναφέρουν, στη δήλωση θέσης σε ελεύθερη κυκλοφορία, ως καθαρό βάρος ενός χαρτοκιβωτίου μπανανών ένα τυπικό βάρος (40 λίβρες = 18,4 χλγρ.). Η πείρα καταδεικνύει ότι στην πραγματικότητα το πραγματικό βάρος ενός χαρτοκιβωτίου είναι συνήθως ανώτερο για το εν λόγω τυπικό βάρος. Ωστόσο, οι υπερβάσεις αυτές δεν είναι συστηματικές, και ο αριθμός των 100.000 τόνων, που αναφέρεται από το Αξιότιμο Μέλος του Κοινοβουλίου όσον αφορά τις επιπλέον εισαγωγές, δεν μπορεί να επιβεβαιωθεί.

Για να επαληθευθεί αν η δήλωση είναι ορθή, οι τελωνειακές αρχές θα πρέπει να προβαίνουν σε ζύγιση ενός δείγματος χαρτοκιβωτίου για κάθε διασάφηση που κατατίθεται. Εξάλλου, είναι σημαντικό ότι, λαμβανομένου υπόψη του περιορισμένου αριθμού προσωπικού, υπάγονται συνήθως σε φυσικούς τελωνειακούς ελέγχους μόνο 2 έως 3% των διασαφήσεων. Αυτό δεν επαρκεί για την εξεύρεση ικανοποιητικής λύσεως όσον αφορά το πρόβλημα.

Κατά συνέπεια, η ύπαρξη αποκλινουσών πρακτικών, οι οποίες είναι επιπλέον δύσκολο να ελεγχθούν, δημιουργεί ένα σύνθετο πρόβλημα, ιδίως όσον αφορά την τήρηση της δασμολογικής ποσόστωσης που ορίζεται στο πλαίσιο της κοινής οργάνωσης αγοράς στον τομέα της μπανάνας, καθώς και για την είσπραξη των ιδίων πόρων της Κοινότητας. Η Επιτροπή καταβάλλει προς το παρόν προσπάθειες για τον καθορισμό των μέτρων που πρέπει να τεθούν σε εφαρμογή, προκειμένου να εξασφαλισθεί μία ορθή και ενιαία εφαρμογή της κοινοτικής ρύθμισης.